ขอคำแนะนำ Timebank คืออะไร และอาจเปลี่ยนโลกการค้าอย่างไร
หลักการของ Timebank คือ คุณสามารถกำหนดได้ว่า คุณจะขาย ‘เวลา’ ครั้งละเท่าไหร่ และจะนำเวลาออกขายทั้งหมดกี่ครั้ง เช่น

ขายเวลาครั้งละ 30 นาที เพื่อสอนภาษาจีนผ่าน Skype และจะขายทั้งหมดเพียง 50 ครั้ง เท่านั้น (เวลารวมก็คือ 25 ชั่วโมง หรือ 1500 นาที) ระบบของ Timbank ก็จะประเมินราคาเวลาให้คุณ แต่จะประเมินราคาเป็น ‘วินาที’ เช่น หลังจากวิเคราะห์แล้ว เวลาของคุณมีค่า วินาทีละ 20 เยน ดังนั้น มูลค่าทั้งหมดของคุณคือ 1.8 ล้านเยน นั่นเอง!

การทำงานและทำเงินของ Timebank
หลังจากที่ตกลงการออกเวลาแล้ว ก็จะนำเข้าสู่ตลาดซื้อขายเวลา โดย Timebank จะนำเวลาของคุณไปย่อยให้เป็นหน่วยวินาที โดยหน่วยที่เล็กที่สุดที่สามารถทำการซื้อขายได้คือ 10 วินาที และไม่ใช่ทุกคนที่จะทำการซื้อได้ เพราะระบบจะทำการสุ่ม คนซื้อ และคำสั่งซื้อจะต้องไปจับคู่กับคำสั่งขาย (ต้องมีความต้องการซื้อและขายในจำนวนที่เท่ากัน)

ดังนั้น หากมีคนซื้อเวลาได้มาเพียง 10 นาที เขาก็จะต้องรอสุ่มรอบต่อไป หรือไม่ก็ไปซื้อต่อจากคนอื่นที่ซื้อได้ และจากจุดนี้เอง เวลาที่มีคนต้องการมาก ๆ ก็จะมีมูลค่าเพิ่มขึ้น จาก วินาทีละ 20 เยน ก็อาจจะพุ่งสูงถึงวินาทีละ 500 เยนก็เป็นได้ และในทางกลับกัน มูลค่าของเวลาที่มีคนซื้อไปนั้น ก็มีโอกาสที่จะลดลงได้เช่นกัน มีการปั่นราคา และมีคนติดดอย เช่นเดียวกับการเทรดหุ้นในตลาดหลักทรัพย์ทุกประการ แต่ครั้งนี้เป็นการเทรดเวลาในระบบของ Timebank เท่านั้น

หลักการของ Timebank ทำให้เวลาที่มีค่าอยู่แล้ว กลับมีค่ามากขึ้นไปอีก และเพียงคุณเป็นคนที่มีความสามารถ หรือมีชื่อเสียงในวงการของตนเอง ก็สามารถเปิดขายเวลาได้ เหมือนกับนำบริษัทเข้าตลาดหลักทรัพย์เปิด IPO ยังไงยังงั้นเลยทีเดียว โดย Timebank มีรายได้จากเปอร์เซ็นต์จากการ ซื้อ/ขายหน่วยเวลา ส่วนเจ้าของเวลาก็ได้เงินจากการออกขายครั้งแรก (ครั้งเดียวเหมือนตอน IPO) คนที่ซื้อเวลาในตลาด ก็สามารถนำไปขายต่อ หรือจะ hold ถือครองไว้ก็ได้ จนกว่าจะครบอายุสัญญา (แต่ไม่มีปันผลเหมือนหุ้นเท่านั้นเอง)

เสน่ห์ของโมเดลทำเงินจากเวลานี้เองทำให้ Timebank หลังเปิดตัวเพียง 50 วัน มีมูลค่าการซื้อขายเวลาในระบบสูงถึง 5.26 ล้านเหรียญสหรัฐฯ และจากปริมาณการซื้อขายที่มากมายขนาดนี้ ทำให้ Metaps Inc. เดินหน้าต่อไป โดยการประกาศระดมทุนผ่าน ICO หรือ ‘Timebank Initial Coin Offering’ โดยจะเปิดขาย Token ผ่าน comsa.io แพลตฟอร์มการลงทุน ICO ที่มีผู้ใช้กว่า 2.2 แสนคนทั่วโลก ซึ่งโดยปกติแล้วการออก ICO ไม่จำเป็นต้องชี้แจงรายละเอียดและผลการดำเนินงาน เพราะไม่ได้เข้าตลาดหลักทรัพย์เหมือนการทำ IPO แต่ Metaps Inc. พร้อมที่จะชี้แจงเพื่อความโปร่งใสในการดำเนินงาน

Timebank อาจเปลี่ยนโลกอนาคตของการซื้อขายบริการเฉพาะทาง
จึงนับได้ว่า Timebank จะเป็นระบบที่จะมาปฏิวัติการทำงานในอนาคต ที่ไม่จำกัดว่าจะต้องเข้างาน 9 โมงเช้า เลิกงาน 5 โมงเย็นอีกต่อไป หากคุณเป็นมืออาชีพ คุณสามารถกำหนดเวลาที่จะทำงานได้ และเวลานั้นจะมีมูลค่าเพิ่มขึ้นไปเรื่อย ๆ ราวกับคุณสามารถนำตัวคุณเองเข้าตลาดหลักทรัพย์ได้เลยทีเดียว จากพนักงานประจำ หรือแค่รับจ้างงานอิสระ จะกลายเป็นธุรกิจที่มีมูลค่าโดยไม่ต้องมีสำนักงานหรือไม่ต้องมีหน้าร้านใดๆเลยด้วยซ้ำ

การปรับมุมคิดเพียงนิดเดียวสามารถทำให้เกิดอิมแพคได้อย่างมหาศาล ทั้ง ๆ ที่โมเดลของตลาดหลักทรัพย์นั้นไม่ใช่เรื่องใหม่เลย การระดมทุนในรูปแบบของการออกขายหุ้นในตลาดหลักทรัพย์นั้นมีมานานมากแล้ว ส่วนการให้มืออาชีพมารับงานฟรีแลนซ์ ก็มีคนทำมานานแล้วเช่นกัน แต่พอจับทั้งสองสิ่งนี้มารวมกัน จนกลายเป็น Ecosystem ใหม่ จากตัวกลางที่เคยจับคู่แค่คนที่ต้องการจ้างกับคนรับจ้าง กลายเป็นตัวกลางในการซื้อขายเวลาอย่างแท้จริง พลิกมุมคิดเพียงเล็กน้อยเท่านั้น ก็ก่อให้เกิดรูปแบบเศรษฐกิจรูปแบบใหม่ ที่อาจจะเขย่าโลกทั้งใบในไม่ช้านี้
4.ข่าวเศรษฐกิจและการเงิน